b'\n_START_ARTICLE_\nZamor\xc4\x8dek\n_START_PARAGRAPH_\nZamor\xc4\x8dek ali mur\xc4\x8dek, po hrva\xc5\xa1ki obliki tudi mor\xc4\x8di\xc4\x8d, je nakitni motiv v obliki glave temnopolte osebe s turbanom, ki je zna\xc4\x8dilen za severnojadransko obmorje in kasneje povezano alpsko obmo\xc4\x8dje. Podoba je emajlirana, praviloma s \xc4\x8drno, belo in v\xc4\x8dasih rde\xc4\x8do ali drugo barvo. Najve\xc4\x8dkrat so to uhani, pojavlja pa se tudi na bro\xc5\xa1kah, prstanih, kravatnih iglah in ogrlicah._NEWLINE_Zamor\xc4\x8dek je nastal v 17. ali 18. stoletju kot skromnej\xc5\xa1a razli\xc4\x8dica figure\xc2\xa0\xc2\xbbbene\xc5\xa1kega moretta\xc2\xab, \xc4\x8deprav je bil podoben motiv poznan \xc5\xbee v gr\xc5\xa1ki antiki. Zaradi o\xc4\x8desu prijaznega videza, izdelave in ugodne cene, je hitro postal del tradicionalnega \xc5\xbeenskega nakita v obliki uhanov, prstanov in bro\xc5\xa1k. Ljudje so verjeli, da ima zamor\xc4\x8dek varovalno mo\xc4\x8d, po legendi pa so ga \xc5\xbeenske za\xc4\x8dele nositi v znak spomina na zmago nad Turki v \xc5\xa1estnajstem stoletju._NEWLINE_Na Slovenskem, predvsem na Primorskem, je zamor\xc4\x8dek poznan \xc5\xbee stoletja. V 60. letih 19. stoletja so bili uhani z zamor\xc4\x8dkom zelo v modi, v drugi polovici 19. stoletja je bil tako priljubljen, da je kot uhan za\xc5\xa1el v slovenske narodne no\xc5\xa1e. Nosili so ga tudi otroci obeh spolov ter odrasli mo\xc5\xa1ki. Mo\xc5\xa1ki so ga nosili samo na levi strani, priljubljen je bil med ribi\xc4\x8di in mornarji, ponekod je bil znamenje za dedi\xc4\x8da posesti. Varoval naj bil pred uroki, boleznimi u\xc5\xa1es, slabovidnostjo in glavobolom. Posebno raz\xc5\xa1irjen je bil na Krasu, kjer so ga tudi podarjali dekletom za zaroko. Slovenski zlatarji, tudi v zamejstvu, ga nepretrgoma izdelujejo._NEWLINE_Mor\xc4\x8di\xc4\x8d je danes eden najbolj znanih simbolov hrva\xc5\xa1kega mesta Reka, ob svoji estetski in okrasni funkciji simbolizira pripadnost Reke hrva\xc5\xa1kemu Primorju.'